stanford-oval/wikipedia huggingface dataset:
Elisa Rachel

| Elisa Rachel> Élisabeth-Rachel Félix |
| --- | --- |
 Rachel Félix, William Ettyn vuosien 1841–1845 aikana tekemä muotokuva.
Henkilötiedot
Syntynyt: 28. helmikuuta 1821 Mumpfin kaupungin lähellä Sveitsissä
Kuollut: 4. tammikuuta 1858 (36 vuotta) Le Cannet, Ranska
Elisa Rachel, oikealta nimeltään Élisabeth-Rachel Félix (28. helmikuuta 1821 Mumpfin kaupungin lähellä Sveitsissä – 4. tammikuuta 1858 Le Cannet, Ranska) oli juutalais-ranskalainen näyttelijä.
Rachel liittyi Théâtre Français'hen vuonna 1838. Siellä hän menestyi hyvin tragediennena Corneillen ja Racinen näytelmissä ja elvytti Ranskan klassista tragediaa. Hänen onkin sanottu olleen romantiikan suurin ranskalainen tragedienne. Lisäksi hänet tunnettiin Ranskan keisari Napoleon III:n rakastajattarena.
Suku ja opinnot

Elisa Rachelin vanhemmat olivat rutiköyhiä kaupustelijoita, jotka kiertelivät vankkureilla kaupungista toiseen. Lasten piti olla jo pienenä mukana perheen elatuksessa. Yhdessä vanhemman sisarensa Sophian kanssa hän liittyi Ranskaa kiertävien italialaisten lasten ryhmään, joka lauloi kaduilla ja kahviloissa.
Vuonna 1830 Rachel ja hänen sisarensa saapuivat Lyoniin. Siellä he elättivät itsensä laulamalla kaduilla isänmaallisia lauluja ja heidän esiintymisensä herätti vähitellen laajempaa huomiota. Pariisilainen laulunopettaja Etienne Choron kiinnitti sisaruksiin huomionsa ja päätti kustantaa heidän laulukoulutuksensa. Sisarukset muuttivat hyväntekijänsä kanssa Pariisiin. Choron kuoli vuonna 1833, mutta sisarukset saivat jatkaa lauluopintojaan Pariisin konservatoriossa.
Teatteriura

Teatteridebyyttinsä Rachel teki 4. huhtikuuta vuonna 1837, mutta se ei ollut mikään mainittava menestys. Uran käännekohta tapahtui vuonna 1838. Tuolloin Rachel esiintyi Comédie-Français'n näyttämöllä ja herätti suurta huomiota. Häntä ylistettiin suureksi nuoreksi lahjakkuudeksi. Samana vuonna hän näytteli Jean Racinen näytelmän Bajazetin Roxanen roolin, mikä oli myös suurmenestys. Lopullisen läpimurtonsa hän teki 21. maaliskuuta 1843 niin ikään Racinen näytelmässä.
Rachelin läpimurtovuosien aikoihin juoruiltiin, että hänellä olisi suhde Pariisin oopperan entisen johtaja Louis Véronin kanssa. Vuodet 1838–1842 Rachel asui Pariisissa ylellisessä Galéri Vero-Doratin asuintalossa. Hän kävi esiintymässä Lontoossa vuonna 1842, missä hänen Racinen ja Pierre Corneillen tulkintansa olivat suurmenestyksiä.
Arvostelijat pitivät Rachelin repertuaaria kuitenkin kapea-alaisena, mutta todettiin, että hän teki roolinsa loistavasti. Hän erikoistui esittämään hahmoja, jotka olivat paheellisia ja omaan pahuuteensa intohimoisesti suhtautuvia. Luonnostaan kovan ja karkean äänensä hän oli saanut koulutuksen avulla muuttumaan sointuvaksi.
Kuuluisuutensa vuoksi Elisa Rachelin onnistui neuvotella itselleen hyvät esiintymispalkkiot. Vuonna 1855 Elisa Rachel lähti kiertueelle Yhdysvaltoihin. Se ei herättänyt maassa juuri minkäänlaista huomiota. Kiertueolosuhteet olivat raskaat ja ne heikensivät hänen terveyttään. Huonosta kunnostaan huolimatta hän lähti vielä Venäjän kiertueelle.
Suhteet ja lapset

Hänen ensimmäinen lapsensa Alexandre syntyi vuonna 1844. Pojan isä oli diplomaatti Alexandre Colonna-Walewski, joka adoptoi pojan vuonna 1860. Toinen poika Gabriel syntyi vuonna 1848, jonka isä oli kenraali Arthur Bartrand. Vaikka Rachel itse pysyi juutalaisena, hänen molemmat poikansa kastettiin.
Hän ei solminut avioliittoa ja hänen yksityiselämäänsä pidettiin skandaalinkäryisenä. Paitsi poikiensa isien kanssa, hän tuli tunnetuksi suhteistaan journalisti Emilie de Giradinin ja runoilija Alfred de Mussetin kanssa. Kohutuin oli kuitenkin suhde keisari Napoleon III:n kanssa.
Perintö

Elisa Rachel kuoli 36-vuotiaana tuberkuloosiin Le Cannetissa. Hänet haudattiin Pariisiin, Père Lachaisen hautausmaan juutalaisille varattuun osaan. Hänen hautajaisistaan tuli merkkitapaus. Niissä oli paikalla rutiköyhiä juutalaisperheitä, kuuluisia journalisteja, upseereita, näyttelijöitä sekä itse keisari. Ranskan päärabbi Lazar Isidor kieltäytyi saapumasta tilaisuuteen.
Aiheesta muualla

Kuvia tai muita tiedostoja aiheesta Elisa Rachel Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Katalonia  Saksa  Italia  Israel  Yhdysvallat  Australia  Alankomaat  Puola 
Henkilöt:  Deutsche Biographie  DDB  Trove 
Muut:  SNAC  IdRef 
Elisa Rachel Lady Macbethina Charles Louis Müllerin maalaus vuodelta 1849.
Ferenc Gyurcsány

| Ferenc Gyurcsány |
| --- | --- |

Unkarin pääministeri   Unkarin kolmannen tasavallan kuudes pääministeri
 29. syyskuuta 2004 – 14. huhtikuuta 2009  
Presidentti:  Ferenc Mádl  László Sólyom
Edeltäjä:  Péter Medgyessy
Seuraaja:  Gordon Bajnai
Henkilötiedot
Syntynyt: 4. kesäkuuta 1961 (ikä 63) Pápa, Unkari
Ammatti:  Yrittäjä   Poliitikko
Puoliso:  Klára Dobrev
Tiedot
Puolue:  DK 2011–
Muut puolueet:  KISZ (1980–1989)   MSZP (2000–2011)
Ferenc Gyurcsány ([ˈfɛrɛnts ˈɟurtʃaːɲ]  kuuntele ääntämys (ohje); s. 4. kesäkuuta 1961 Pápa) on unkarilainen liikemies ja poliitikko, joka toimi maansa pääministerinä syyskuusta 2004 huhtikuuhun 2009. Hän edusti pääministeriaikanaan sosialistipuoluetta (Magyar Szocialista Párt), mutta perusti vuonna 2011 uuden puolueen nimeltä Demokraattinen koalitio (Demokratikus Koalíció) .
Nuoruus, opinnot ja ura liike-elämässä

Gyurcsány vietti lapsuutensa köyhissä ja vaikeissa oloissa; hänen samanniminen isänsä, köyhtyneen pikkuaatelissuvun jälkeläinen, istui useampaan otteeseen vankilassa varastelusta tuomittuna.  Äiti, työläisperheen tytär, joutui huolehtimaan perheestä, ja Ferenc-poika kävi jo koululaisena kesät töissä hankkiakseen vaatteita ja varusteita koulunkäyntiä varten Budapestissa. Köyhille, lahjakkaille lapsille tarkoitetulla stipendillä hän pääsi opiskelemaan budapestilaiseen eliittilukioon ja ensi kertaa näkemään lähempää varakkaiden ja korkeasti koulutettujen ihmisten elämää, mutta jouduttuaan kiistaan rehtorin kanssa palasi kotikaupunkiinsa Pápaan, missä suoritti lukionsa loppuun.
Syksyllä 1980 Gyurcsány aloitti opintonsa Pécsissä Janus Pannonius -yliopiston opettajankoulutuslaitoksella, mistä valmistui 1984. Keväällä 1981 hän aloitti toimintansa kommunistipuolueen nuorisojärjestössä KISZ:ssä, jossa hän ansioitui taitavana ja suosittuna organisaattorina ja lopulta ennen järjestelmänvaihdosta ja KISZ:n hajoamista ehti yletä yliopisto-opiskelijoiden keskuskomitean johtoon. KISZ:n hajottua 1989 hän toimi vähän aikaa lyhytikäisissä poliittisissa järjestöissä ja vetäytyi sitten politiikasta joksikin aikaa.
Opettajandiplominsa jälkeen Gyurcsány opiskeli Janus Pannonius -yliopiston kansantaloustieteellisessä tiedekunnassa ja valmistui sieltä 1990. Tämän jälkeen hän siirtyi liike-elämään. Toimittuaan CREDITUM Pénzügyi Tanácsadó ja EUROCORP International Finance Rt. Hungary -nimisissä sijoitusyhtiöissä hän perusti 1992 ALTUS-nimisen sijoitusyhtiön, jota johti itse vuoteen 2002 asti. Vuonna 2002 hän sijoittui Unkarin rikkaimpien listalla 50:nneksi, mutta on nyttemmin pudonnut 100 rikkaimman henkilön listan ulkopuolelle.
Paluu politiikkaan ja nousu pääministeriksi

Gyurcsány palasi politiikkaan 2002 pääministeri Péter Medgyessyn strategisena neuvonantajana. Toukokuusta 2003 syyskuuhun 2004 hän toimi Medgyessyn hallituksen urheilu- ja nuorisoministerinä. Jo vuonna 2000 hän oli liittynyt Unkarin sosialistipuolueeseen (MSZP), ja helmikuusta syyskuuhun 2004 hän toimi puolueen Győr-Moson-Sopronin läänin osaston puheenjohtajana.
Kesällä 2004 Gyurcsány ajautui ristiriitaan pääministerin kanssa ja erosi hallituksesta. Viikkoa myöhemmin Medgyessy erosi hallituskoalition hajotessa ja MSZP äänesti Gyurcsányin uudeksi pääministeriksi, jonka myös koalitiokumppani SZDSZ hyväksyi. Vuonna 2006 sosialistipuolue voitti toisen kauden ja sai 210 paikkaa parlamentin 386:sta.
17. syyskuuta 2006 tuli ilmi toukokuussa nauhoitettu ääninauha sosialistiedustajien yksityisestä tapaamisesta, jossa Gyurcsány sanoi valehdelleensa voittaakseen vaalit, eikä hän osannut nimetä yhtään hallituksen tekemistä, josta olisi ollut ylpeä. Pääministeri käytti äänitteellä alatyylistä kieltä ja arvosteli oman hallituksensa toimia voimakkaasti. Äänitteen julkaisun seurauksena tuhannet kerääntyivät parlamentin edustalle vaatimaan hallituksen eroa. Tilanne johti edelleen mellakointiin, jonka yhteydessä televisiotalo vallattiin.  Joidenkin arvioiden mukaan ääninauha olisi vuodettu julkisuuteen pääministerin suostumuksella, sillä pääministeri julkaisi nauhan sisällön tekstinä blogissaan.
Gyurcsányn toisella kaudella veroja ja maksuja nostettiin tuntuvasti tavoitteena pudottaa budjettialijäämä 5,7 prosenttiin GDP:sta vuoden 2006 9,2 prosentista. Reaalipalkat laskivat 4,8 % vuonna 2007. Hallitus otti käyttöön mm. yliopistojen lukukausimaksut ja terveyskeskusmaksut, jolloin opposition Fidesz keräsi allekirjoitukset kansanäänestyksen järjestämisestä niiden kumoamiseksi.
Syksyllä 2008 alkanut finanssikriisi iski pahasti Unkariin, joka sai IMF:lta ja muilta 25 miljardia US$ lainaa. Gyurcsány ilmoitti 21. maaliskuuta 2009 puoluekokouksessa eroavansa hallituksensa heikon suosion vuoksi ja pitäessään itseään esteenä enemmille talous- ja sosiaalisille uudistuksille.
Oppositiopoliitikkona

Vuoden 2010 parlamenttivaaleissa Gyurcsány sai mandaatin MSZP:n edustajana. Jouduttuaan yhä pahempaan kiistaan puoluejohdon kanssa hän perusti lokakuussa 2011 Demokraattinen koalitio (Demokratikus Koalíció) -puolueen, jota on siitä lähtien johtanut.
Vuoden 2014 vaaleissa Gyurcsány pyrki parlamenttiin oppositiopuolueiden yhteislistalta (Összefogás), mutta koska listan ehdokkaat saivat yhteensä vain neljä mandaattia ja parlamenttiryhmän perustamiseen olisi tarvittu viisi, Gyurcsány ja hänen ehdokastoverinsa valittiin parlamenttiin "villeinä" edustajina. Vuoden 2018 vaaleissa Gyurcsány palasi parlamenttiin DK:n mandaatilla.
Perhe ja yksityiselämä

Ferenc Gyurcsány on naimisissa kolmatta kertaa. Ensimmäinen avioliitto opiskeluaikaisen tyttöystävän Beatrix Rozsin kanssa solmittiin 1983 ja päättyi eroon jo seuraavana vuonna. Toisen kerran hän meni naimisiin Edina Bognárin kanssa 1985. Avioliitosta syntyivät pojat Péter (1988) ja Bálint (1990). Kolmannen vaimonsa, juristi ja poliitikko Klára Dobrevin kanssa hän on elänyt yhdessä vuodesta 1994, ja tästä liitosta on syntynyt kolme lasta: Anna (1996), Tamás (1997) ja Márton (2015).
Gyurcsány harrastaa juoksua ja ruoanlaittoa, jälkimmäisen harrastuksensa tiimoilta hän on julkaissut keittokirjan Gyurcsány a konyhában (‘Gyurcsány keittiössä’).
Aiheesta muualla

Wikimedia Commonsissa on kuvia tai muita tiedostoja aiheesta .
Gyurcsányin puolueen kotisivut (unkariksi)
| n k Unkarin pääministerit |
| --- | --- | --- |
| Vallankumous 1848 |  Batthyány  (Récsey)  Kossuth  Szemere  |  |
| Kuningaskunta (1867–1918) |  Andrássy  Lónyay  Szlávy  Bittó  Wenckheim  K. Tisza  Szapáry  Wekerle  Bánffy  Széll  Khuen-Héderváry  I. Tisza  Fejérváry  Wekerle  Khuen-Héderváry  Lukács  I. Tisza  Esterházy  Wekerle  Hadik  |  |
| Ensimmäinen tasavalta |  M. Károlyi  Berinkey  |  |
| Neuvostotasavalta |  Garbai  Peidl Vastavallankumoukselliset G. Károlyi  Pattantyús-Ábrahám  |  |
| Tasavalta (1919–20) |  Friedrich  Huszár  |  |
| Kuningaskunta (1920–1946) |  Simonyi-Semadam  Teleki  Bethlen  G. Károlyi  Gömbös  Darányi  Imrédy  Teleki  Bárdossy  Kállay  Sztójay  Lakatos  Szálasi  Miklós  Tildy  |  |
| Toinen tasavalta |  F. Nagy  Dinnyés  Dobi  |  |
| Kansantasavalta |  Dobi  Rákosi  I. Nagy  Hegedüs  I. Nagy  Kádár  Münnich  Kádár  Kállai  Fock  Lázár  Grósz  Németh  |  |
| Kolmas tasavalta |  Antall  Boross  Horn  Orbán  Medgyessy  Gyurcsány  Bajnai  Orbán  |  |
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Yhdysvallat  Tšekki  Puola 
Muut:  IdRef
Sport Boys

| Sport Boys |
| --- | --- |

Perustettu:  28. heinäkuuta 1927
Kaupunki:  Callao
Kenttä:  Estadio Miguel Grau
– kapasiteetti:  17 000
Sarja:  Perun Primera División
Sarjataso:  1.
Infobox OKNimi-testi OK: 
Sport Boys Association, joka tunnetaan yleensä vain nimellä Sport Boys, on vuonna 1927 perustettu perulainen jalkapalloseura. Se pelaa kaudella 2024–2025 maan korkeimmalla sarjatasolla Perun Primera Divisiónissa.
Sport Boys on voittanut pääsarjamestaruuden kuudesti kausina 1934–1935, 1936–1937, 1941–1942, 1950–1951, 1957–1958 ja 1983–1984. Se on pelannut satunnaisesti myös maan alemmalla sarjatasolla ja voittanut sen mestaruuden kolmesti, joista kahdesti 2000-luvulla. Seuran kotistadion on 17 000 -paikkainen Estadio Miguel Grau.
Aiheesta muualla

Kuvia tai muita tiedostoja aiheesta Sport Boys Wikimedia Commonsissa
Seuran kotisivut
Korkeakoulutus Yhdysvalloissa
Alemmat korkeakoulututkinnot

Alempiin korkeakoulututkintoihin tähtääviä opintoja kutsutaan Yhdysvalloissa termillä undergraduate studies.
Alemmat korkeakoulututkinnot > Associate-tutkinnot

Kaksivuotiset associate-tutkinnot (Associate of Arts, A.A., tai Associate of Science, A.S.) antavat pätevyyden eräisiin ammatteihin tai muodostavat osan bachelor-tutkinnosta. Niitä ei hyväksilueta suomalaisissa korkeakouluissa.
Alemmat korkeakoulututkinnot > Transfer-tutkinnot

Transfer-ohjelman avulla associate-tutkinto voidaan  lukea täysimääräisesti hyväksi opiskelijan siirtyessä jatkamaan opintojaan nelivuotiseen collegeen tai yliopistoon. Osa ammatillisista associate-tutkinnoista muodostaa kuitenkin oman kokonaisuutensa, joka ei kelpaa osaksi bachelor-tutkintoa.
Alemmat korkeakoulututkinnot > Bachelor-tutkinnot

Yleensä neljä vuotta kestävä bachelor-tutkinto koostuu Yhdysvalloissa yleissivistävistä aineista sekä pää- ja sivuaineesta. Yleissivistävien aineiden osuus korostuu liberal arts collegeissa. Bachelor of Architecture -tutkinnon (B.Arch.) suorittaminen kestää noin viisi vuotta.
Pääaine (major) valitaan viimeistään toisen lukuvuoden lopulla. Lisäksi tutkintoon kuuluu pääainetta tukevia sivuaineita (minors) sekä pakollisia yleisopintoja kuten äidinkieli, luonnontieteet, matematiikka ja mahdollinen vieras kieli. Lisäksi voi suorittaa vapaavalintaisia opintoja.
Tavallisimpia bachelor-tutkintonimikkeitä lyhenteineen ovat:
Bachelor of Arts (B.A., käytössä monien alojen tutkintonimikkeenä)
Bachelor of Science (B.S., käytössä monien alojen tutkintonimikkeenä)
Bachelor of Education (B.Ed., kasvatustiede ja opetus)
Bachelor of Fine Arts (B.F.A., kuvataiteet ja esittävät taiteet)
Bachelor of Music (B.Mus., musiikki)
Bachelor of Business Administration (B.B.A., liiketaloustieteet)
B.A.- ja B.S.-tutkintonimikkeet ovat käytössä monen pääaineen tutkintonimikkeinä, ja niiden käyttö vaihtelee oppilaitoksittain. Esimerkiksi kauppatieteellinen bachelor-tutkinto voi jossakin korkeakoulussa olla nimeltään Bachelor of Arts, jossakin toisessa Bachelor of Science tai Bachelor of Business Administration. Bachelor of Arts -tutkintoon sisältyy yleensä 50–75 % yleissivistäviä opintoja, Bachelor of Science -tutkintoon noin 50 %, kun taas Bachelor of + oppiaineen tarkka nimi -tyyppiset tutkinnot koostuvat valtaosin erikoistumisalan opinnoista ja vain nonin 25 prosentin osuudelta yleisopinnoista.
Yhdysvalloissa suoritettu bachelor-tutkinto vastaa yleensä Suomen alempaa korkeakoulututkintoa (kandidaatti), mutta sen hakukelpoisuus jatko-opintoihin vaihtelee korkeakouluittain.
Ylemmät korkeakoulututkinnot

Ylempiin korkeakoulututkintoihin (master’s ja doctor’s) tähtääviä opintoja kutsutaan Yhdysvalloissa termillä graduate studies ja niitä tarjoavia itsenäisiä tai yliopiston osana toimivia oppilaitoksia nimellä graduate school.
Ylemmät korkeakoulututkinnot > Master-tutkinnot

Master-tutkinnon suorittaminen vaatii 1–2 vuoden opinnot bachelor-tutkinnon jälkeen. Tutkintoon vaaditaan yleensä loppukokeen suorittamista tai muuta osoitusta alansa hallitsemisesta. Tutkielmaa (master’s thesis) ei aina vaadita, mutta sen teko on kuitenkin tavallista humanistisissa tieteissä, luonnontieteissä ja tekniikan alalla.
Master-tutkinto vastaa Suomessa lähinnä maisterin tutkintoa tai muuta ylempää korkeakoulututkintoa.
Ylemmät korkeakoulututkinnot > Tohtorintutkinnot

Yhdysvalloissa tohtorintutkintoon tähtäävään tutkijakoulutukseen voi hakea joko bachelor-tutkinnon tai master-opintojen jälkeen. Tohtorintutkinnon teko kestää alasta ja pohjakoulutuksesta riippuen 4–7 vuotta bachelor-tutkinnon pohjalta ja vähintään 2–3 vuotta master-tutkinnon pohjalta. Tutkintovaatimuksiin kuuluu lähes aina väitöskirja (dissertation). Yleisin tohtorintutkinto on Doctor of Philosophy (PhD), mutta muilla aloilla ja yksittäisissä korkeakouluissa on omia tutkintonimikkeitään.
Ylemmät korkeakoulututkinnot > First professional degree

Tiettyjen erikoisalojen opinnoissa pyritään bachelor-tutkinnon suorittamisen jälkeen first professional degree -koulutukseen, joka kestää alasta riippuen vähintään kolme lukuvuotta. Näitä aloja ei voi lainkaan opiskella undergraduate-tasolla. Tutkintojen nimien osana käytetään doctor-sanaa, mutta niihin ei sisälly väitöskirjan tekoa eikä sitä edeltävää tutkijakoulutusta kuten varsinaisissa tohtoritutkinnoissa.
First professional degree on käytössä kymmenellä alalla:
kiropraktiikka (D.C. tai D.C.M.)
hammaslääketiede (D.D.S. tai D.M.D.)
oikeustiede (L.L.B., J.D.)
lääketiede (M.D.)
optometria (O.D.)
osteopatia (D.O.)
farmasia (Pharm.D.)
podiatria (D.P.M., D.P. tai Pod.D.)
teologia (M.Div., M.H.L., B.D. tai Ordination)
eläinlääketiede (D.V.M.)
Eri tyyppisiä korkeakouluja

Yhdysvalloissa collegeilla ja yliopistoilla on erilaisia tavoitteita ja toiminta-ajatuksia. Jotkut tähtäävät tiukkaan erikoistumiseen johonkin ammatti- tai tieteenalaan, kuten kauppatieteisiin, insinööriopintoihin tai teologiaan. Niiden vastakohtia ovat yleissivistävät liberal arts colleget ja -tutkinnot. Suuret yliopistot tarjoavat usein molempien kaltaisia koulutusohjelmia.
Yhdysvalloissa termi college voi tarkoittaa:
itsenäistä oppilaitosta, joka ei ole osa mitään yliopistoa, kuten community college tai liberal arts college;
yliopiston osana toimivaa, yleensä tietyn alan bachelor-tutkintoja tarjoavaa collegea.
Monet Yhdysvaltain korkeakouluista olivat alun perin joko mies- tai naisopiskelijoille tarkoitettuja, kunnes 1970-luvulla lähes kaikki miesten colleget alkoivat hyväksyä myös naisopiskelijoita. Naisia varten perustetuista korkeakouluista taas yli 80 prosenttia lakkautettiin tai yhdistettiin, ja nykyisin pelkästään naisia hyväksyviä korkeakouluja on enää viitisenkymmentä. Afroamerikkalaisille tarkoitettuja korkeakouluja on toiminnassa noin sata, osa yksityisiä ja osa julkisrahoitteisia.
Yhdysvaltojen korkeakouluja arvioivat erilliset valtiosta ja oppilaitoksista riippumattomat akkreditointiorganisaatiot, jotka ovat erikoistuneet kukin oman alansa oppilaitoksiin. Niiden arvioinnin kohteita ovat muun muassa akateeminen taso, kirjastojen laajuus ja taso, henkilökunnan julkaisutoiminta ja koulutustaso sekä oppilaitoksen taloudellinen tila.
Eri tyyppisiä korkeakouluja > Community college

Noin 1 200 community collegea ovat Yhdysvaltojen korkeakoulujärjestelmän suurin sektori. Niissä opiskelee vuosittain noin 11 miljoonaa opiskelijaa eli noin 40 prosenttia kaikista korkeakouluopiskelijoista.
Community colleget ovat useimmiten kaksivuotisia, ja niihin pääsee opiskelemaan ilman sisäänpääsykokeita. Niissä opiskelu tähtää associate-tutkintoon, josta transfer-ohjelman kautta voi mahdollisesti jatkaa bachelor-tutkintoa opiskelemaan toisessa korkeakoulussa.
Community colleget erikoistuvat usein kouluttamaan työvoimaa paikallisiin erikoistarpeisiin: esimerkiksi Community College of Southern Nevada (CCSN) Las Vegasissa kouluttaa työvoimaa kasino- ja hotellialalle.
Eri tyyppisiä korkeakouluja > Liberal arts college

Liberal arts college on vain bachelor-tutkintoja tarjoava itsenäinen oppilaitos, jonka opetussuunnitelma painottaa yleissivistäviä aineita. Ne ovat yleensä sisäoppilaitoksia ja painottavat opetuksen vuorovaikutteisuutta ja henkilökunnan ja opiskelijakunnan yhteisöllisyyttä.
Eri tyyppisiä korkeakouluja > Yliopisto

Yhdysvalloissa yliopistot ovat tutkimuspainotteisia oppilaitoksia, jotka tarjoavat sekä bachelor-tutkintoon tähtäävää undergraduate- että master- ja doctor-tutkintoihin tähtäävää graduate-tason opetusta, usein myös first professional -tutkinnon kaltaisia tohtorintutkintoja. Historiallisista syistä jotkut yliopistot ovat säilyttäneet college-nimen, kuten Boston College, Dartmouth College ja The College of William & Mary, mutta useimpien nimessä on sana university.
Yliopistojen yhteydessä toimivat graduate schoolit tai muut graduate-ohjelmat tarjoavat valikoiman master-tutkintoja, kuten  Master of Arts (M.A.), Master of Science (M.S.), Master of Business Administration (M.B.A.) ja Master of Fine Arts (M.F.A.) sekä tohtorintutkintoja. Yliopistolla ei Yhdysvalloissa ole mitään yksiselitteistä määritelmää, mutta muun muassa yliopistoja arvioiva Carnegie-säätiö on pitänyt master-tutkintojen tarjoamista yhtenä keskeisenä kriteerinä korkeakoulun luokittelussa yliopistoksi.
Yhdysvaltalaisten yliopistojen eri aloihin keskittyneitä tiedekuntia kutsutaan yleensä nimillä school tai college eikä nimellä faculty, joka taas tarkoittaa amerikanenglannissa korkeakoulun henkilökuntaa. Tiedekunnat jaetaan tarvittaessa edelleen osastoiksi (department), mutta nimitykset vaihtelevat: joissakin yliopistoissa tiedekunnat voivat olla collegeja ja niiden osat schooleja.
Yhdysvalloissa yliopistojen toiminnassa suuressa roolissa on kilpaurheilutoiminta monessa eri lajissa, joista suosituimpia ovat joukkuelajit kuten amerikkalainen jalkapallo, koripallo ja baseball. Usein kaikki yliopiston urheilujoukkueet kantavat samaa nimeä, joka on tapana johtaa yliopiston historiasta, seudun maantieteestä tai paikallisesta kansanperinteestä. Suosittuja ovat eläinaiheiset nimet, jotka antavat mahdollisuuden myös maskottihahmon luontiin. Yliopistojen urheilutoiminnan maanlaajuinen kattojärjestö on NCAA.
Urheilulaitosten lisäksi näkyvä instituutio yliopistojen kampuksilla ovat veljes- ja sisarkuntien (fraternities, sororities) toimitalo- ja asuntolarakennukset.
Korkeakoulujen hallinto

Yhdysvaltojen korkeakoulujärjestelmä on hyvin hajautettu. Liittovaltion hallitus, Yhdysvaltain opetusministeriö  tai viranomaiset eivät säätele korkeakouluja, lukuun ottamatta sotilaskoulutusta, mutta myöntävät niille kyllä erilaisia rahallisia avustuksia. Eri alojen korkeakoulujen valvonnasta huolehtii 52 akkreditointiorganisaatiota.lähde?
Korkeakoulujen hallinto > Julkiset korkeakoulut

Public university -verkosto koostuu osavaltioiden ja itsehallintoalueiden ylläpitämistä yliopistoista. Jokainen osavaltio ylläpitää vähintään yhtä osavaltionyliopistoa. Saman osavaltion osavaltionyliopistot (state universities) ovat yhä useammin keskitetty yhteisen hallinnon alle, josta käytetään nimistystä state university system. Kaliforniassa on kolme tällaista ”järjestelmää”: kymmenellä kampuksella toimiva Kalifornian yliopisto (University of California), 23 kampuksella toimiva Kalifornian osavaltionyliopisto (California State University) ja 112 paikallista collegea käsittävä California Community Colleges System.
Myös monesta eri paikkakunnilla sijaitsevasta kampuksesta muodostuvat yksityisyliopistot tai tiivistä yhteistyötä tekevät itsenäiset korkeakoulut saattavat kutsua kokonaisuuttaan termillä university system.
Osavaltion- ja muilla julkisilla yliopistoilla on yleensä monia tiedekuntia, paljon opiskelijoita ja satoja yhtaikaa menossa olevia peruskursseja, joita usein opettavat master-tutkintoa opiskelevat opetusassistentit.
Julkisiin korkeakouluihin lukeutuvat myös alkuperäiskansoille tarkoitetut ”heimokorkeakoulut”, tribal colleges and universities.